ज्ञानकुञ्ज रोड रेस प्रतियोगिता हुने
काभ्रेपलाञ्चोकको बनेपामा रहेको ज्ञानकुञ्ज शैक्षिक प्रतिष्ठानले एसइई परीक्षा दिएर बसेका विद्यार्थीलाई लक्षित गर्दै नेपालमा नै पहिलो पटक ‘स्कुल टु ओलम्पिक’ नाराका साथ तेस्रो ज्ञानकुञ्ज रोड रेस २०८० आयोजना गर्ने भएको छ ।
केदार तिमल्सिना काभ्रेपलाञ्चोक, जेठ १८ गते । काभ्रेपलाञ्चोकको बनेपामा रहेको ज्ञानकुञ्ज शैक्षिक प्रतिष्ठानले एसइई परीक्षा दिएर बसेका विद्यार्थीलाई लक्षित गर्दै नेपालमा नै पहिलो पटक ‘स्कुल टु ओलम्पिक’ नाराका साथ तेस्रो ज्ञानकुञ्ज रोड रेस २०८० आयोजना गर्ने भएको छ । प्रतिष्ठानले बिहीबार पत्रकार सम्मेलन आयोजना गर्दै आगामी असार २ गते रोड रेस कार्यक्रमको आयोजना गरिने जनाएको हो । पत्रकार सम्मेलनमा प्रतिष्ठानका अध्यक्ष सुरकृष्ण वैद्यले खेलकुदमार्फत विद्यार्थीलाई सही बाटो र अनुशासनमा राख्न तेस्रो रोड रेस आयोजना गरिएको बताउनुभयो । रोडरेसमा छात्र–छात्रा दुवै विधा समावेश गरिएको बताउनुभयो । अध्यक्ष वैद्यका अनुसार छात्राको रोड रेस ३ किलोमिटर र छात्रहरूको भने ७ दशमलव ५ किलोमिटरको रहने छ ।  प्रतियोगितामा प्रथम हुनेले नगद ३० हजार, दोस्रोले नगद २० हजार र तेस्रो हुनेले नगद १० हजार पुरस्कार पाउने आयोजकले जनाएको छ । प्रतियोगितामा देशका विभिन्न जिल्लाका करिब डेढ सय प्रतियोगी सहभागी हुने आयोजकको अनुमान छ । 